Rozsudok Všeobecného súdu (piata komora) z 26. septembra 2014 – DK Recycling und Roheisen/Komisia
(vec T–630/13)
„Životné prostredie – Smernica 2003/87/ES – Systém obchodovania s emisnými kvótami skleníkových plynov – Prechodné pravidlá harmonizácie bezodplatného prideľovania emisných kvót od roku 2013 – Rozhodnutie 2011/278/EÚ – Vnútroštátne vykonávacie opatrenia predložené Nemeckom – Podmienka týkajúca sa prípadov neprimeraných ťažkostí – Sloboda podnikania – Právo vlastniť majetok – Proporcionalita“
1.                     Žaloba o neplatnosť – Fyzické osoby alebo právnické osoby – Akty, ktoré sa ich priamo a osobne týkajú – Priama dotknutosť – Rozhodnutie Komisie určené členským štátom, týkajúce sa prideľovania bezodplatných emisných kvót skleníkových plynov – Konečné určenie všetkých faktorov, ktoré sa majú zohľadniť pri vnútroštátnych vykonávacích opatreniach – Vykonanie s čisto automatickou povahou – Miera voľnej úvahy členských štátov – Absencia (článok 263 štvrtý odsek ZFEÚ; smernica Európskeho parlamentu a Rady 2003/87, článok 11; rozhodnutie Komisie 2013/448) (pozri body 28 – 36)
2.                     Životné prostredie – Znečistenie ovzdušia – Smernica 2003/87 – Systém obchodovania s emisnými kvótami skleníkových plynov – Prechodný režim bezodplatného prideľovania emisných kvót – Vyčerpávajúca povaha harmonizovaných pravidiel prideľovania – Voľná úvaha Komisie – Absencia – Rozhodnutie Komisie zamietajúce pridelenie kvót na základe podmienky týkajúcej sa prípadov neprimeraných ťažkostí – Porušenie zásady proporcionality a základných práv – Absencia (smernica Európskeho parlamentu a Rady 2003/87, články 10a a 11; rozhodnutie Komisie 2011/278, článok 10 a článok 15 ods. 3, a rozhodnutie Komisie 2013/448) (pozri body 40 – 46)
3.                     Životné prostredie – Znečistenie ovzdušia – Smernica 2003/87 – Systém obchodovania s emisnými kvótami skleníkových plynov – Prechodný režim bezodplatného prideľovania emisných kvót – Absencia podmienky týkajúcej sa prípadov neprimeraných ťažkostí – Porušenie základných práv – Neexistencia (Charta základných práv Európskej únie, články 15 až 17; smernica Európskeho parlamentu a Rady 2003/87, články 10a a 11; rozhodnutie Komisie 2011/278) (pozri body 55 – 70)
4.                     Životné prostredie – Znečistenie ovzdušia – Smernica 2003/87 – Systém obchodovania s emisnými kvótami skleníkových plynov – Prechodný režim bezodplatného prideľovania emisných kvót – Absencia podmienky týkajúcej sa prípadov neprimeraných ťažkostí – Porušenie zásady proporcionality – Neexistencia (smernica Európskeho parlamentu a Rady 2003/87, články 10a a 11; rozhodnutie Komisie 2011/278) (pozri body 71 – 74, 77 – 81, 85 – 90)
5.                     Životné prostredie – Znečistenie ovzdušia – Smernica 2003/87 – Systém obchodovania s emisnými kvótami skleníkových plynov – Prechodný režim bezodplatného prideľovania emisných kvót – Vyčerpávajúca povaha harmonizovaných pravidiel prideľovania – Pridelenie na základe vnútroštátneho pravidla zachádzajúceho nad rámec harmonizovaných pravidiel – Nezlučiteľnosť – Rozhodnutie Komisie zamietajúce pridelenie kvót na základe podmienky týkajúcej sa prípadov neprimeraných ťažkostí – Porušenie harmonizovaných pravidiel prideľovania Komisiou – Neexistencia (smernica Európskeho parlamentu a Rady 2003/87, články 10a a 11; rozhodnutie Komisie 2011/278) (pozri body 95 – 100)
6.                     Životné prostredie – Znečistenie ovzdušia – Smernica 2003/87 – Systém obchodovania s emisnými kvótami skleníkových plynov – Prechodný režim bezodplatného prideľovania emisných kvót – Povinnosť členských štátov ubezpečiť sa o neexistencii dvojitého výpočtu v rámci podzariadení – Bezodplatné prideľovanie kvót na emisie podzariadenia na základe referenčnej úrovne výrobku pre tekuté železo – Bezodplatné prideľovanie kvót na emisie toho istého podzariadenia založené na emisiách z procesov výroby zinkového koncentrátu – Výroba zinkového koncentrátu spojená s dodatočnou potrebou energie – Absencia prekrývania rôznych dotknutých výrobkov – Absencia dvojitého výpočtu – Rozhodnutie Komisie zamietajúce bezodplatné pridelenie kvót založené na emisiách z procesov – Zrušenie (smernica Európskeho parlamentu a Rady 2003/87, článok 10a ods. 1 štvrtý pododsek; rozhodnutie Komisie 2011/278, článok 10 ods. 8 a príloha I bod 1) (pozri body 107 – 110)
7.                     Akty inštitúcií – Odôvodnenie – Povinnosť – Dosah – Náprava nedostatku odôvodnenia počas sporového konania – Neprípustnosť (článok 296 ZFEÚ) (pozri body 111, 112)
8.                     Právo Európskej únie – Zásady – Právo na obranu – Právo byť vypočutý – Dosah – Prideľovanie bezodplatných emisných kvót skleníkových plynov – Kontrola zo strany Komisie – Absencia možnosti prevádzkovateľov dotknutých zariadení oznámiť svoje stanoviská – Porušenie práva byť vypočutý v prípade odmietnutia zápisu na zoznam zariadení, ktorým možno prideliť bezodplatné kvóty – Neexistencia [Charta základných práv Európskej únie, článok 41 ods. 2 písm. a); smernica Európskeho parlamentu a Rady 2003/87, článok 11] (pozri body 114 – 117)
Predmet
Návrh na zrušenie článku 1 ods. 1 rozhodnutia Komisie 2013/448/EÚ z 5. septembra 2013 o vnútroštátnych vykonávacích opatreniach na prechodné bezodplatné pridelenie emisných kvót skleníkových plynov v súlade s článkom 11 ods. 3 smernice Európskeho parlamentu a Rady 2003/87/ES (Ú. v. EÚ L 240, s. 27) v rozsahu, v akom sa v ňom zamietajú zápis zariadení s identifikačnými kódmi DE000000000001320 a DE‑new‑14220‑0045 na zoznam zariadení upravený v článku 11 ods. 1 smernice Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES (Ú. v. EÚ L 275, s. 32; Mim. vyd. 15/007, s. 631), a predbežné celkové ročné množstvá emisných kvót bezodplatne pridelených týmto zariadeniam
Výrok rozsudku
1.
Článok 1 ods. 1 rozhodnutia Komisie 2013/448/EÚ z 5. septembra 2013 o vnútroštátnych vykonávacích opatreniach na prechodné bezodplatné pridelenie emisných kvót skleníkových plynov v súlade s článkom 11 ods. 3 smernice Európskeho parlamentu a Rady 2003/87/ES sa zrušuje v rozsahu, v akom zamieta bezodplatné pridelenie emisných kvót zariadeniam vymenovaným v prílohe I bode D tohto rozhodnutia na základe podzariadenia s emisiami z procesov výroby zinku vo vysokej peci a súvisiacimi procesmi.
2.
V zostávajúcej časti sa žaloba zamieta.
3.
Každý účastník konania znáša svoje vlastné trovy konania.